Oplev Nordkystens kultur og landskaber gennem kunsten | Spar Nord Fonden
Med støtte fra Spar Nord Fonden er det blevet muligt for KunsthusUdenMure at afholde Nordkystens Kunsttriennale og dermed åbne op for og belyse kunsten på en helt ny og involverende måde i den skønne natur i Gribskov Kommune til glæde for både beboere og besøgende kunstinteresserede.
19 nordiske kunstnere har netop indtaget Gribskovs landskaber og kunst- og kulturinstitutioner i og omkring Tegners Museum & Statuepark, Gribskov, Munkeruphus, Esrum Kloster & Møllegård, Søborg Slotsruin, Museum Nordsjælland og mange flere steder i Gribskov Kommunes rige natur- og kulturliv.
Third Ear Tim Hinman, madkunstner Mette Martinussen, billedkunstner Alexander Tovborg, forfatter Adda Djørup, musikergruppen Amiina, billedkunstner Sophia Kalkau samt designer og billedkunstner Eske Rex er blot nogle af de 19 kunstnere, der deltager i Nordkystens Kunsttriennale.
Alle værker er skabt specielt til kunsttriennalen, og som gæst kan man glæde sig til at opleve mangfoldigheden i kunstværkerne – alt fra den visuelle kunst; skulpturer, maleri og arkitektoniske konstruktioner i byrum og i naturen til lydværker og madkunst.
-Kunsttriennalen er en kunstnerisk oplevelsesrejse gennem tider og steder, hvor alle med udstillingsguiden i hånden kan tage cyklen, bilen eller snøre vandreskoene og gå på opdagelse i områdets særlige arv, siger Carina Zunino, der er inviteret til at være kurator på Nordkystens Kunsttriennale 2019. Hun fortsætter:
-Kunstnerne får alle lov til at udfolde sig i forhold til teamet ARV i landskaberne og indenfor kulturinstitutionernes unikke rammer. Så om det er den danske kulturarv, fiskerikulturen, samtidskunsten, madoplevelser eller at vandre i skoven man holder af, så findes kunsten derude og kan tilføre oplevelsen af hvert enkelt sted nye perspektiver.
Nordkystens Kunsttriennale kan opleves indtil 22. september 2019 på Tegners Museum & Statuepark, Museum Nordsjælland i Gilleleje, Esrum Kloster & Møllegård, Nakkehoved Vestre og Østre Fyr og Munkeruphus, samt i Gribskov, på Gilleleje havn, Græsted Torv og ved Søborg Slotsruin.
Deltagende kunstnere, forfattere og musikere: Axel Antas (F), Adda Djørup (DK), Alexander Tovborg (DK), Amiina (IS), Andreas Glad (S), Ditte Hammerstrøm (DK), Elsebeth Jørgensen (DK), Eske Rex (DK), Gerda Thune Andersen (DK), Mette Martinussen (DK), Hans Rosenström (F), Jørgen Carlo Larsen (DK), Karin Lind (DK), Kirsten Ortwed (DK), Malene Bach (DK), Sophia Kalkau (DK), Vibe Bredahl (DK), Lena Ignestam (SE) og Third Ear (DK).
Projekttitel: Nordkystens Kunsttriennale
Projektejer: Den Selvejende Institution KunsthusUdenMure